Nibak watée nyan, Samuel nyang mantong aneuëk miet nyan geulayani TUHAN mantong ateueh peutunyok Eli. Bak watée nyan lumpah that jareueng na peusan TUHAN.
2 Bak simalam, Eli nyang ka that tuha lom ngon mata gobnyan pih karab buta sabab ka rabon, gobnyan teungoh geu-éh didalam bilék geuh,
3 dan Samuel geu-éh teuma tô ngon Peuto Peujanjian TUHAN, didalam Khimah Suci. Bak watée mata uroe gohlom jiteubit dan mantong lam keuadaan reuneu-reuneu dan meunan cit panyöt mantong na hu,
4 TUHAN geutawök Samuel, laju Samuel pi geujaweueb, "Nyoe, Bapak!"
5 Óh lheueh nyan geubeudôh dan laju geuplueng geujak meurumpok ngon Eli dan geupeugah, "Peue na? Keupeue ulôn neu tawök?" Teuma Eli geujaweueb, "Ulôn hana lôn hôi gata, tajak -éh kheueh lom." Laju Samuel geujak ubak teumpat éh geuh lom.
6 Óh lheuehnyan Samuel geuhôi lom lé TUHAN, teuma Samuel hana geuteupeue bahwa nyang hôi gobnyan na kheueh TUHAN, sabab hántom na lom TUHAN geupeugah haba ngon gobnyan. Lé sabab nyan gobnyan geubeudôh lom, dan laju geujak meurumpok ngon Eli dan geu tanyong, "Peue na hai, Bapak? Pakon Bapak hôi ulôn?" Geujaweueb lé Eli, "Ulôn hana lôn hôi gata hai, aneuëk meutuah; tajak éh kheueh lom keudeh."
8 Keu nyang keu lhée goe TUHAN geuhôi Samuel; lagée biasa geubeudôh laju Samuel geujak meurumpok deungon Eli sira geupeugah, "Peue na hai Bapak? Pakon ulôn neuhôi?" Teuma bak saát nyan kheueh Eli barô geuteupeue bahwa nyang meuhôi aneuëk nyan na kheueh TUHAN.
9 Sabab nyan gobnyan geupeugah ubak Samuel, "Tajak éh kheueh lom, dan meunyoe Gobnyan teuka lom geuhôi gata tapeugah kheueh laju, 'Neumeututoe kheueh, TUHAN, ulôn na lôn deungoe su Droeneueh.' " Laju geujak kheueh Samuel ubak teumpat éh lom.
10 Óh lheueh nyan teuka kheueh lom TUHAN dan geudong laju diteumpat nyan óh lheuehnyan geuhôi kheueh teuma Samuel, "Samuel, Samuel!" Dan Samuel laju geujaweueb, "Neumeututoe kheueh ya, TUHAN, hamba Droeneueh nyoe meudeungoe su Droeneueh."
11 Laju geupeugah lé TUHAN ubak gobnyan, "Ulôn teuma Lôn pubuet nyang lumpah brat ateueh ureuëng Israel, dan soe mantong nyang deungoe nyan ureuëng nyan jiteuka bingong.
12 Bak uroenyan Ulôn teuma Lôn peubuet banmandum nyang ka lheueh Ulôn ancam ateueh keuluwarga Eli nibak awai sampoe án akhé.
13 Ka lheueh Ulôn peugah ubak gobnyan bahwa keuluwarga jihnyan Ulôn huköm siumu masa sabab aneuëk-aneuëk jihnyan ka jihina Ulôn. Eli jiteupeue mandum desya awaknyan, teuma awaknyan hana jibeungéh.
14 Lé sabab nyan Ulôn meusumpah keuhai keuluwarga Eli nyan, bahwa desya awaknyan nyang paleng rayeuk nyan hana hase teusampôh deungon keureubeuen atawa peuseumahan peue mantong keu siumu masa."
15 Óh lheuehnyan Samuel geuéh lom, dan watée uroe ka bungoh gobnyan laju geubeudôh geubuka dumna pintoe-pintoe Baét TUHAN. Gobnyan geutakot geujak peugah peue nyang ka geukalon nyan ubak Eli,
16 teuma Eli laju geuhôi Samuel dan geupeugah, "Samuel, aneuëk ulôn." Geujaweueb lé samuel, "Nyoe pat ulôn, hai Bapak."
17 Eli geutanyong, "Peue nyang ka geubri tée lé TUHAN ubak gata? Gata carita kheueh nyan banmandum ubak ulôn. Meunyoe sipeu-peu nyang gata söm ubak ulôn, pasti gata geuhuköm lé Po teu Allah."
18 Dan Samuel geupeugah banmandum nyan ubak Eli. Hana meubacut pi nyang na teusöm. Óh lheueh nyan geupeugah kheueh lé Eli, "Gobnyan TUHAN, bah kheueh Gobnyan geupeubuet peue nyang geu anggab nyan jroh."
19 Samuel ho siuroe meutamah rayeuk. TUHAN sabe na ngon gobnyan dan peue nyang geupeugah lé Samuel keubiet teujadi.
20 Nyang kheueh sabab jih bubena ureuëng Israel bansaboh nanggroe nyan jimeungaku bahwa Samuel nyan na kheueh nabi TUHAN. Tieb-tieb Samuel geupeugah haba, banmandum bansa Israel jideungoe. TUHAN teutab mantong geupeugah droe gobnyan di Silo, diteumpat gobnyan nyang keu phon-phon that geupeuleumah droe ubak Samuel dan geupeugah haba deungon geuh nyan.
Wordproject® is a registered name of the International Biblical Association, a non-profit organization registered in Macau, China.